
U  I M E   R E P U B L I K E   H R V A T S K E

R J E Š E N J E

TRGOVAČKI SUD U BJELOVARU, po sucu pojedincu Mariji Petrina Kubica, u skraćenom stečajnom postupku nad dužnikom LETVICA društvo s ograničenom odgovornošću za trgovinu i usluge, Zagreb, Palmotićeva 3, MBS: 080661483, OIB: 77791196999, kojeg zastupa punomoćnik Jurica Tončić, odvjetnik iz Zagreba, odlučujući o dužnikovoj žalbi protiv rješenja višeg sudskog savjetnika poslovni broj St-1153/2016-4 od 16. siječnja 2017., temeljem odredbe čl.436. Stečajnog zakona (Narodne novine br. 44/96, 29/99, 123/03, 82/06, 116/10, 25/12, 133/12 i 71/15, dalje: SZ), 17. srpnja 2017.

r i j e š i o   j e

Ukida se rješenje Trgovačkog suda u Bjelovaru poslovni broj St-1153/2016-4 od 16. siječnja 2017.

Obrazloženje

Rješenjem višeg sudskog savjetnika ovog suda Siniše Rajnovića broj St-1153/2016-4 od 16. siječnja 2017. otvoren je skraćeni stečajni postupak nad dužnikom LETVICA društvo s ograničenom odgovornošću za trgovinu i usluge, Zagreb, Palmotićeva 3, (toč.I. izreke); za stečajnog upravitelja imenovan je Domagoj Repač iz Zagreba (toč.II. izreke); zaključen je stečajni postupak nad istim dužnikom (toč.III. izreke), stečajni postupak otvoren je i zaključen s danom 16. siječnja 2017. u 13,00 sati, kada je to rješenje objavljeno na e-oglasnoj ploči ovoga suda (toč.IV. izreke). Istim rješenjem (toč.V.) navedeno je da će, u skladu s odredbom čl.133. st.1. Stečajnog zakona, stečajni upravitelj nakon zaključenja stečajnog postupka u ime i za račun stečajne mase unovčiti imovinu dužnika i prikupljenim sredstvima podmiriti nastale troškove stečajnog postupka, a neiskorišteni ostatak uplatiti u Fond za namirenje troškova stečajnog postupka te je određeno da će se nakon pravomoćnosti tog rješenja stečajni dužnik brisati iz sudskog registra (toč.VI. izreke).

Protiv tog rješenja je dužnik po zakonskom zastupniku Andrei Kožar  pravovremeno podnio žalbu u kojoj navodi da nije imao saznanja da je nad njim pokrenut skraćeni stečajni postupak. Istaknuo je da dužnik ima imovinu iz koje se mogu namiriti svi eventualni dugovi društva. Između ostalog ima potraživanje prema Zdenku Ivankoviću iz Zagreba u iznosu od 792.990,84 kn, na ime neplaćenog dijela kupoprodajne cijene temeljem ugovora o kupoprodaji nekretnina od 8. prosinca 2014., zatim potraživanje prema Žarku Boriću u iznosu od 1.000.000,00 kn zajedno sa ugovorenim kamatama, temeljem ugovora o zajmu od 6. srpnja 2015. i aneksa od 30. lipnja 2016. i potraživanje prema društvu TEMPO d.d. u stečaju u iznosu od 12.924.533,61 kn, o kojem se vodi spor pred Trgovačkim sudom u Zagrebu pod poslovnim brojem P-3455/2011, a potraživanje je osigurano založnim pravom na nekretninama društva Tempo d.d. u stečaju upisanim u zk.ul. 2843 k.o. Trnje.

Stečajni upravitelj Domagoj Repač iz Zagreba podnio je 20. ožujka 2017.  izvješće u kojem je potvrdio da je kod dužnika pronađena imovina odnosno imovinska prava te da je član društva Andrea Kožar uplatila predujam za namirenje troškova stečajnog postupka u iznosu od 7.000,00 kn, što je više od blokade računa.  

Žalba dužnika je osnovana.

Iz navoda dužnika i uvida u isprave priložene spisu ovoga suda br. St-1153/2016 - bruto bilancu za 2016. (list 16-20), Ugovor o zajmu od 6. srpnja 2015. sa Aneksom od 30. lipnja 2016. (list 21-22), izvod prometa po računu od 8. srpnja 2015. (list 23), Aneks ugovora o kupoprodaji nekretnina od 28. studenog 2008. (list 24-28), izvadak iz zemljišne knjige za nekretnine upisane u zk.ul. 2843 k.o. Trnje (list 30-31), očevidnik o redoslijedu plaćanja od 24. siječnja 2017. (list 38-42) i dokaz o uplati iznosa od 7.000,00 kn (list 43-44), proizlazi da dužnik raspolaže imovinom dostatnom za namirenje troškova stečajnog postupka te je pogrešno utvrđenje suda da je dužnik nesposoban za plaćanje.  

Slijedom navedenog sud zaključuje da nisu bili ispunjeni uvjeti za donošenje pobijanog rješenja te je žalba usvojena i riješeno je kao u izreci. 

U Bjelovaru, 17. srpnja 2017.

         SUDAC
MARIJA PETRINA KUBICA v.r.

Za točnost otpravka-
ovlašteni službenik
     Željka Vitez



POUKA O PRAVNOM LIJEKU: Protiv ovog rješenja može se podnijeti žalba u roku od 8 dana od dostave rješenja, na Visoki trgovački sud RH u Zagrebu, a putem ovoga suda (čl.19. st.1. i 2. SZ). Dostava se smatra obavljenom istekom osmog dana od dana objave ovog rješenja na e-oglasnoj ploči suda (čl.12. st.1. SZ). Žalba se podnosi u tri primjerka.

